钦定古今图书集成/明伦汇编/氏族典/第490卷 > 《廖用贤尚友录》 > 向栩
## 钦定古今图书集成/明伦汇编/氏族典/第490卷 > 《廖用贤尚友录》 > 向栩

按《后汉书向栩传》：“栩字甫兴，河内朝歌人，向长之后
也。性卓诡不伦，恒读《老子》，状如学道。又似狂生，常于
灶北坐板床上，如是积久，板乃有膝踝足指之处。或
骑驴入市，乞丐于人，或悉邀诸乞儿俱归止宿，为设
酒食，时人莫能测之。郡礼请辟，举孝廉贤良方正有
道。公府辟，皆不到。后征拜赵相，到官不视文书，舍中”
生蒿莱。征拜侍中。每朝廷大事，侃然正色，百官惮之。
会张角作乱，栩上《便宜》，颇讥刺左右。中常侍张让谗
“栩与角同心，欲为内应”，收送黄门北寺狱，杀之。